b'\n_START_ARTICLE_\nFrauenliebe und -leben\n_START_SECTION_\nComentarii\n_START_PARAGRAPH_\n\xc3\x8en acest ciclu vocal Robert Schumann ni se \xc3\xaenf\xc4\x83\xc8\x9bi\xc8\x99eaz\xc4\x83 ca un poet al muzicii, aten\xc8\x9bia sa \xc3\xaendrept\xc3\xa2ndu-se spre poezia liric\xc4\x83 a lui Adelbert Louis de Chamisso. Ceea ce i-a legat pe poet \xc8\x99i pe muzician a fost acea fericit\xc4\x83 suprapunere a mesajului pe care \xc3\xael degajau versurile lui Chamiso \xc8\x99i acela pe care compozitorul \xc3\xael dorea comunicat \xc3\xaen acel moment al vie\xc8\x9bii sale. Ideea cheie este cea a dragostei, sentiment \xc3\xaempins de Chamiso chiar p\xc3\xa2n\xc4\x83 dincolo de moarte. Este vorba \xc3\xaen acest caz de o \xc3\xaembinare a idealului poetic cu cel muzical, de\xc8\x99i poezia lui Chamiso era departe de a se \xc3\xaenscrie printre capodoperele poeziei romantice. Versurile poetului at\xc3\xa2t de apropiate de sufletului compozitorului s-au instituiut \xc3\xaentr-un autentic libret cu o dramaturgie pe care R. Schumann a subliniat-o cu rafinament._NEWLINE_Ciclul vocal Frauenliebe und -leben a fost compus \xc3\xaen anul 1840, an \xc3\xaen care Schumann se c\xc4\x83s\xc4\x83tore\xc8\x99te cu Clara Wieck. Acest an aduce nu numai o mare \xc3\xaemplinire in via\xc8\x9ba compozitorului, dar \xc8\x99i finalizeaz\xc4\x83 un autentic proces de lupt\xc4\x83 pentru aleasa inimii sale. Nu \xc3\xaent\xc3\xa2mpl\xc4\x83tor dedic\xc4\x83 acest ciclu vocal so\xc8\x9biei sale, Clara Schumann. Acest ciclu vocal e constituit din opt tablouri ce evoc\xc4\x83 via\xc8\x9ba sentimental\xc4\x83 a unei femei, de la zorii sentimentului ce se \xc3\xaenfirip\xc4\x83, trec\xc3\xa2nd prin ziua nun\xc8\x9bii cu iluzia de fericire \xc8\x99i bucuria plin\xc4\x83 de duio\xc8\x99ie a maternit\xc4\x83\xc8\x9bii, p\xc3\xa2n\xc4\x83 la o nea\xc8\x99teptata schimbare, \xc3\xaen ultimul din cele opt lieduri, care ne confrunt\xc4\x83 cu brutalitate cu moartea persoanei iubite._NEWLINE_Limbajul muzical al lucr\xc4\x83rii scoate \xc3\xaen eviden\xc8\x9b\xc4\x83 una dintre particularit\xc4\x83\xc8\x9bile proprii creatorilor romantici (cu deosebire ale lui R. Schumann \xc8\x99i Jean Paul - unul dintre poe\xc8\x9bii fa\xc8\x9b\xc4\x83 de care avea o afinitate sufleteasc\xc4\x83 deosebit\xc4\x83). Este vorba despre importan\xc8\x9ba \xc8\x99i aten\xc8\x9bia care ace\xc8\x99tia o acord\xc4\x83 detaliului, faptului aparent m\xc4\x83runt, care devine obiect de importan\xc8\x9b\xc4\x83 deosebit\xc4\x83 pentru actul crea\xc8\x9biei. \xc3\x8en acest sens R. Schumann caut\xc4\x83 "s\xc4\x83 p\xc4\x83trund\xc4\x83 \xc3\xaen inima poeziei", pentru el fiind esen\xc8\x9bial a reda nu doar atmosfera general\xc4\x83 a versului, ci \xc8\x99i sensul ad\xc3\xa2nc al fiec\xc4\x83rui cuv\xc3\xa2nt. Aceast\xc4\x83 particularitate a stilului schumannian este relevat\xc4\x83 \xc3\xaen fiecare dintre cele opt lieduri ale ciclului. Pe parcursul lor urm\xc4\x83rim realizarea unei metafore uria\xc8\x99e. \xc3\x8en primul lied eroina schumannian\xc4\x83 este o fiin\xc8\x9b\xc4\x83 ce r\xc3\xa2vne\xc8\x99te spre un ideal care pare de neatins (\xc3\xaen cazul dat fiind vorba de dorin\xc8\x9ba de a iubi \xc8\x99i a fi iubit\xc4\x83), iar \xc3\xaen ultimul lied asist\xc4\x83m la n\xc4\x83ruirea tuturor speran\xc8\x9belor \xc8\x99i \xc3\xaen final chiar la pierderea celor mai pre\xc8\x9bioase valori umane: dragostea, bucuria vie\xc8\x9bii, atribuind \xc3\xaentregului ciclu o nuan\xc8\x9b\xc4\x83 tragic\xc4\x83 puternic\xc4\x83._NEWLINE_Acest final sugereaz\xc4\x83 c\xc4\x83 soarta o amenin\xc8\x9ba pe t\xc3\xa2n\xc4\x83ra femeie \xc3\xaenc\xc4\x83 de la \xc3\xaenceput. Reluarea materialului tematic al primului lied \xc3\xaen cel de-al optulea insufl\xc4\x83 \xc8\x99i ideea c\xc4\x83 via\xc8\x9ba porne\xc8\x99te de la cap\xc4\x83t, \xc8\x99i acela\xc8\x99i ciclu se va repeta din nou \xc8\x99i din nou. \xc3\x8en acest sens drama eroinei schumanniene se ridic\xc4\x83 la nivelul dramei universale. \xc3\x8en concluzie, R. Schumann, artist liric prin natura \xc8\x99i voca\xc8\x9bia sa, se arat\xc4\x83 ca un maestru des\xc4\x83v\xc3\xa2r\xc8\x99it \xc3\xaen genul muzical de lied, abord\xc3\xa2nd cu predilec\xc8\x9bie teme de dragoste.'